Dinge Wat Getroude Mans Moet Uitskakel – hier "blok" ek!
Dinge Wat Getroude Mans Moet Uitskakel
Deur Dave Willis – my "moet deel" aangesien my tyd om self te blog huidiglik baie beperk is.
In my persoonlike en aanlyn interaksie met duisende getroude paartjies het ek 'n klompie slegte goed opgemerk wat baie mans doen wat hul huwelike saboteer.
Natuurlik vertoon baie vrouens ook swak gedrag, maar in hierdie bepaalde boodskap gaan ek fokus op sommige van die algemeenste en mees destruktiewe gewoontes van getroude mans. Dit is nie as 'n aanval op my broers daar buite bedoel nie. Ek sukkel ook met goed op hierdie lys. Dit is bedoel as 'n oproep vir almal van ons om wakker te word en vir ons huwelike en gesinne se onthalwe 'n paar radikale verstellings te maak.
Dit is nie 'n omvattende lys nie, maar is 'n paar van die algemeenste swak gewoontes van baie getroude mans
Kyk na pornografie
Hier gaan op 'n klomp tone getrap word want miljoene mense (waarvan die meerderheid mans is) kyk gereeld na pornografie en sien niks verkeerd daarmee nie. Pornografie desensitiseer ons teen egte intimiteit. Dis 'n vorm van virtuele ontrouheid en is 'n "ingangsdwelm" na ander huweliksvernietigende gedrag. Die huwelik vereis monogamie op 'n geestelike en fisiese vlak. Werk daaraan om 'n sterker seksuele intimiteit in jou eie huwelik te bewerkstellig eerder as om in die fantasiewêreld van pornografie te leef.
Luister nie as jou vrou met jou praat nie
Mans en vrouens verwerk kommunikasie op verskillende maniere, maar albei gades moet doelbewuste pogings aanwend om met mekaar kontak te maak. Mans, ons is geneigd om "weg te raak" tydens gesprekke, maar ons vrouens het ons onverdeelde aandag nodig en verdien dit. Laat ons nie gesprekke soos slaapwandelaars benader nie. Laat ons heeltemal aanwesig wees. Onthou, jou vrou se behoefte aan betekenisvolle kommunikasie is enige tyd net so sterk as jou behoefte aan seks. Dit behoort dinge in perspektief te stel.
Word kwaad vir jou kinders oor goed wat jy ook doen
Hier betrap ek myself die heel tyd. Dis maklik om te sê "maak soos ek sê" in plaas van "maak soos ek maak", maar ons kinders het ons voorbeeld baie meer nodig as ons opdragte. Ons kan nie vir hulle sê om nie te vloek as ons self voor hulle vloek nie. Ons kan nie vir hulle sê om hul humeur te beteuel as ons self die heel tyd in woede uitbars nie. Ons moet self maak soos ons sê as ons enige langtermyn-geloofwaardigheid wil hê.
Bekyk ander vrouens
Hierdie een het baie ooreenkomste met #2 (kyk na pornografie) maar dit skep 'n paar ander kwessies ook. As ons in die openbaar ander vrouens bekyk, minag ons ons vrouens in die openbaar en maak terselfdertyd objekte van ander vrouens. Pasop waarheen jy jou oë draai. Moenie elke vrou in jogaklere agternastaar nie. Jy moet meer respek vir jou vrou hê.
Dra nie 'n trouring nie
Hierdie een is kontroversieel, maar ek glo sterk daaraan dat mens 'n trouring moet dra. Een van die eerste goed wat vrouens aan jou sal opmerk, is of jy 'n trouring dra of nie en hulle sal aannames oor jou "beskikbaarheid" en selfs jou verbintenis tot jou huwelik maak op grond van die aanwesigheid of afwesigheid van 'n ring. Dra dit so dikwels as jy kan.
Jou loopbaan en jou stokperdjies kom eerste, jou vrou suig aan die agterspeen
Ons was al almal (by tye) daaraan skuldig dat ons baie moeite doen met ander mense en belangstellings en dan dié wat die meeste saak maak, afskeep. Laat ons ons bes doen om al ons energie aan ons gesinne te bestee.
Staar meer na jou telefoon as wat jy oogkontak met jou gesin maak
Ek wil nie hê my kinders se blywende nagedagtenis aan my moet die bokant van my kop wees soos ek na my telefoon of skootrekenaar gestaar het nie. Dit is 'n probleem waarmee baie mans (ek inkluis) sukkel omdat ons gedruk voel om konstant met die wêreld verbind te wees en soms, terwyl ons werk om ons gesinne te onderhou, voel dit selfs soos 'n noodsaaklikheid. Nogtans moet ons duidelike riglyne stel om die elektronika so dikwels as moontlik af te skakel sodat ons ten volle by die huis aanwesig en betrokke kan wees.
Verwag van jou vrou om alles rondom die huis te doen
Statistiek toon dat selfs in huise waar die die man en vrou albei voltyds buite die huis werk, die vrou steeds die oorgrote deel van die huishoudelike take rondom die huis doen. Manne, ons moet wakker word (en ek praat van myself ook). Jou vrou is nie jou bediende nie. Gee haar die respek en steun wat sy nodig het deur haar in en om die huis (en op alle ander gebiede ook) te help.
Mans, of hierdie bepaalde kwessies nou op jou betrekking het of nie, laat ons saam besluit om die mans en pa's te wees wat ons gesinne verdien. Laat ons hulle na die beste van ons vermoëns liefhê, beskerm, versorg en dien. Laat ons verseker dat ons optrede en woorde ons ewige liefde en verbintenis oordra. Hulle het ons allerbeste nodig en verdien dit!
13 thoughts on "Dinge Wat Getroude Mans Moet Uitskakel"
Augustus 2, 2017 at 9:41 vm
Ek het gewonder of leef jy nog?
Die man is nogal spot on, dink ek. Net een ding wat ek kan bysit: Mans moenie dink hulle vrouens is dom nie. Die dag dat ek ge-confess het oor my porn hobby het my vrou my net so gekyk en gesê: Ek weet jy kyk porn. Jy dink jy kan dit vir my wegsteek maar ek weet.
Ander mans kan dit maar van my af vat: Skop porn uit jou lewe uit. Jou vrou, hart en siel sal tog so bly wees oor die skuif wat jy maak!
Augustus 2, 2017 at 10:11 vm
My tyd maak dat ek skaars tyd het om almal se blogs te lees nou deel ek maar 'n ander sy wyshede. Porn is vlg my beskeie mening 'n taboe, veral vir getroude mense. Dit skep 'n verwagting teenoor die ander persoon waaraan nooit ooit voldoen sal kan word nie, juis omdat dit so onrealisties is.
Augustus 2, 2017 at 10:50 vm
Jammer om te hoor van jou tyd. Jou skrywes is altyd baie nice om te lees. Ja nee. Baie mense sal met ons argumenteer oor porn. Sommige mense is oortuig daarvan dit red hulle huwelike van 'n saai ou seks lewe.
Ek het een dag vir my vrou porn gewys toe ons nog uitgegaan het. Sy het dit so een kyk gegee en gesê "JIg! Sit af! Dis vieslik!"
Augustus 2, 2017 at 11:11 vm
lekker lag ek nou – Jig! Sit af! dis vieslik!, sou ook my reaksie gewees het – en dit het niks met my Calvinistiese opvoeding uit te waaie nie, maar wel met die GEES in my, ek is als behalwe verkramp, maar dit is die een speelplek waarmee ek myself net nou eenmaal nie kan identifiseer nie!!!
Augustus 2, 2017 at 2:10 nm
Ja nee. Ek dink dit is Salomo wat gesê het: "Verbly jou in die borste van die vrou van jou jeug."
Augustus 2, 2017 at 9:59 vm
Ook bly om te sien jy is nog hier 🙂 Dankie vir die deel …
Augustus 2, 2017 at 10:12 vm
Ag man dit is lekker om gemis te word. Maar die 1st en laaste week in my kantoor is dol.
Augustus 2, 2017 at 10:21 vm
Ek het iewers gelees dat vrouens nie juis visueel gestimuleer word nie en dus nie groot op porn is nie. Hulle het die emosie ook nodig – dus lees baie vroue erotiek.
Nou wonder ek, as mans hulle porn vaarwel roep, moet vrouens seker hulle erotiek (ek is nie seker van die spelling nie, maar dit is nou soos die 50 shades boeke) weggooi? Gaan daar iets wat 'n mens dan nog kan lees?
Augustus 2, 2017 at 10:24 vm
Debateerbaar – maar ek lees glad nie fiksie nie, so die reël sal goed werk in my huis. Geen porn, geen erotika = happy couple 😊😉 En vlg baie betroubare bronne is daai "shades of wat ookal" van die swaks geskryfde boeke ooit, daar is dalk flieks van die goed gemaak, maar ek betwyfel sterk of dit ooit die een of ander "literere-prys" sal wen.